AaB har forlænget sin kontrakt med den 32-årige anfører Thomas Augustinussen. Kontrakten løber nu frem til 30. juni 2015, og forlængelsen vækker glæde i AaB. - Thomas er en institution i AaB, og han har stor betydning for vores trup. Der er hård kamp om pladserne på vores midtbane, og selvom "Augo" på det seneste ikke har fået den samme spilletid som tidligere, så har han tacklet tingene beundringsværdigt professionelt, siger sportschef Allan Gaarde. - Vi er ikke i tvivl om, at "Augo" stadig kan bidrage både på og under for banen, og vi er glade for, at vi har kunnet få enderne i forhandlingerne til at mødes, siger sportschefen. Thomas Augustinussen selv fortæller, at hans mål fra start i forhandlingerne var at få en ny aftale på plads med AaB. - Det er her, jeg hører hjemme, og jeg vil gøre alt, for at bidrage så meget som muligt til det spændende projekt, der foregår i AaB. Vi har ufatteligt mange talentfulde spillere af egen avl i truppen og endnu flere er på vej, og forhåbentlig kan jeg være en af dem, som de kan læne sig op ad. Det er fedt, at vi igen kan begå os i den bedste halvdel af Superligaen, og det er også i toppen, at AaB hører til, siger Thomas Augustinussen. Anføreren har spillet 359 officielle kampe for AaB og har scoret 43 gange.

Referat:
Anfører Thomas Augustinussen har forlænget sin kontrakt med AaB frem til sommer 2015.